भारत रूस से एस-400 ट्रायम्फ मिसाइलों का जो बेड़ा खरीदने की तैयारी में है, वह वक्त की जरूरत है। इससे वायुसेना को और मजबूत बनाया जा सकेगा। दरअसल, अमेरिका ने प्रतिबंधों के जरिए अपने विरोधियों से निपटने का जो रास्ता निकाला है और इसके लिए जो खौफनाक कानून सीएएटीएसए बनाया है, वही भारत-अमेरिका के बीच विवाद का मुद्दा और समस्या बना हुआ है। यह कानून इस साल अप्रैल में लागू हुआ था। इसके तहत अमेरिका ने रूस और ईरान पर तमाम तरह के कड़े प्रतिबंध लगा रखे हैं। जबकि इन दोनों देशों से ही भारत के गहरे रिश्ते हैं। रूस रक्षा क्षेत्र में भारत का पुराना और बड़ा सहयोगी रहा है। जबकि ईरान भारत को भारी मात्रा में और काफी सस्ता तेल देता है। इस बात को अमेरिका बखूबी समझता है। लेकिन सवाल है कि भारत कैसे अमेरिकी दबाव में आकर रूस और ईरान से रिश्ते तोड़ सकता है!